ไทยพาณิชย์ออกโรงเชียร์กองอสังหาฯ
บลจ.ไทยพาณิชย์ เชียร์กองอสังหาริมทรัพย์ศูนย์การค้าอาคารสำนักงาน เชื่อระยะยาวผลตอบแทนดี พร้อมปันผล 3 กองทุน
29 ม.ค. 2556

บลจ.ไทยพาณิชย์ เชียร์กองอสังหาริมทรัพย์ศูนย์การค้าอาคารสำนักงาน เชื่อระยะยาวผลตอบแทนดี พร้อมปันผล 3 กองทุน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า กองทุนรวมอสังหาริมทรัพย์ยังคงสามารถให้ผลตอบแทนที่ดีในระยะยาว เนื่องจากการบริโภคภายในประเทศยังขยายตัว โดยพื้นที่ค้าปลีกเพิ่มขึ้นมาก ทั้งศูนย์การค้าและคอมมูนิตีมอลล์หลายแห่งที่จะเปิดตัวใหม่ในปีนี้ ในขณะที่มีศูนย์การค้าอีกหลายแห่งที่อยู่ระหว่างการปรับปรุงและเพิ่มร้านค้าใหม่ๆ เพื่อให้เข้ากับผู้บริโภคที่ทันสมัย
ขณะที่ตลาดสำนักงานให้เช่า ปัจจุบันกรุงเทพมหานคร (กทม.) มีพื้นที่ให้เช่าประมาณ 8 ล้านตารางเมตร แต่เนื่องจากอุปทานของอาคารสำนักงานให้เช่าในใจกลางเมืองเริ่มมีจำกัดมากขึ้น จะทำให้อัตราการเช่าอาคารสำนักงานในพื้นที่ศูนย์กลางธุรกิจมีแนวโน้มเพิ่มขึ้นจากปัจจุบันที่เฉลี่ยเท่ากับ 86%
“นอกจากจะสร้างผลตอบแทนในรูปเงินปันผลได้อย่างสม่ำเสมอแล้ว ยังมีโอกาสได้ประโยชน์จากราคาตลาดที่เพิ่มขึ้นอย่างต่อเนื่อง” นางโชติกา กล่าว
ในวันที่ 14 ก.พ. บลจ.ไทยพาณิชย์ จะจ่ายเงินปันผลกองทุนรวมอสังหาริมทรัพย์ภายใต้การบริหาร 3 กองทุน มูลค่ารวม 657 ล้านบาท ประกอบด้วยกองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) 0.2880 บาทต่อหน่วย กองทุนรวมสิทธิการเช่าอสังหาริมทรัพย์ไพร์มออฟฟิศ (POPF) 0.2491 บาทต่อหน่วย และกองทุนรวมสิทธิการเช่าอสังหาริมทรัพย์ CPN คอมเมอร์เชียล โกรท (CPNCG) 0.2366 บาทต่อหน่วย